**Status på samarbejde med XL Golf**

Den 24. marts 2018 var der møde mellem XL Golf samarbejdsklubber i Norddjurs Golfklub.

På dagsordenen var bla. en drøftelse af betingelserne for det fortsatte samarbejde.

Flere af medlemmerne i Norddjurs Golfklub har løbende tilkendegivet visse uhensigtsmæssigheder i XL-samarbejdet overfor bestyrelsen.

Bestyrelsen har langt hen ad vejen været enige i disse betragtninger, der har indeholdt utilfredshed med antallet på egen bane samt bemærkninger om slidtage på banen.

Til generel orientering kan nedenstående læses - et forkortet referat fra mødet.

***Evaluering af samarbejdsaftalen***

*Norddjurs redegjorde for vore erfaringer med XL-samarbejdet.*

*XL-golfsamarbejdet bygger på, at vore XL-medlemmer bytter runder på banerne, og for det betaler man en merpris.*

*I 2017 har Norddjurs medlemmer spillet 1224 runder XL-golf på andre baner, mens Norddjurs har lagt græs til 3329 runder XL-golf. Heraf er ca. 2500 runder spillet på tidspunkter, hvor de øvrige klubber stort set har haft lukket. Derfor agerer Norddjurs i princippet hjemmeklub for alle XL-golfere i vinterhalvåret.*

*Der er derfor ikke tale om et ligeværdigt bytte mellem klubberne i denne periode og Norddjurs anser situationen for uholdbar.*

*Derfor ønsker Norddjurs aftalen ændret.*

*Efter flere konkrete eksempler og drøftelser tilkendegav flere af XL-klubberne en forståelse for Norddjurs’ udfordringer, og der kom en række konstruktive forslag til evt. løsning af udfordringen.*

*Drøftelserne sluttede med en opfordring fra Norddjurs om, at vi alle tænker over løsningsmuligheder, og at der holdes et møde kun med dette emne på dagsordenen ultimo maj/primo juni. I øvrigt var 2 klubber ikke repræsenteret på nærværende møde.*

*Norddjurs pointerede, at vi ikke deltager i XL-golf i 2019, hvis der ikke findes en acceptabel løsning.*

***XL golfturnering***

*Randers Golfklub orienterer om, at der er planlagt turneringen til 12. maj 2018 og at der er fundet sponsorer. Max antal deltagere bliver 120 efter ”først til mølle-princippet”. Randers GK udsender indbydelse til turneringen.*

*Efter turneringen vi der blive evalueret og vurderet behovet for en turnering i efteråret – i givet fald i Kalø.*

***Næste møde***

*I Randers GK den 2.6. kl. 09.00.*

Bestyrelsen